Document ID: 32003D0308

Komisijas Lēmums
(2003. gada 2. maijs)
par metalaksila neiekļaušanu Direktīvas 91/414/EEK I pielikumā un par atļauju atsaukšanu augu aizsardzības līdzekļiem, kuros ir minētā aktīvā viela
(izziņots ar dokumenta numuru C(2003) 1421)
(Dokuments attiecas uz EEZ)
(2003/308/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/23/EK [2], un jo īpaši tās 8. panta 2. punkta ceturto daļu,
ņemot vērā Komisijas 1992. gada 11. decembra Regulu (EEK) Nr. 3600/92, ar kuru paredz sīki izstrādātus noteikumus tādas darba programmas pirmā posma īstenošanai, kura noteikta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kurā jaunākie grozījumi izdarīti ar Regulu (EK) Nr. 2266/2000 [4], un jo īpaši tās 7. panta 3.A punkta b) apakšpunktu,
tā kā:
(1) Direktīvas 91/414/EEK 8. panta 2. punkts paredz Komisijai realizēt darba programmu, lai izskatītu augu aizsardzības līdzekļos jau izmantojamās aktīvās vielas, kas 1993. gada 25. jūlijā jau bijušas tirgū. Sīki izstrādāti noteikumi šādas programmas īstenošanai paredzēti Regulā (EEK) Nr. 3600/92.
(2) Komisijas 1994. gada 27. aprīļa Regula (EK) Nr. 933/94, kas nosaka aktīvās vielas augu aizsardzības līdzekļu sastāvā un izrauga ziņotājas dalībvalstis Komisijas Regulas (EEK) Nr. 3600/92 [5] īstenošanai, kurā jaunākie grozījumi izdarīti ar Regulu (EK) Nr. 2230/95 [6], norādīja aktīvās vielas, kas jānovērtē Regulas (EEK) Nr. 3600/92 kontekstā, izraudzīja dalībvalsti ziņotāju attiecībā uz katras vielas novērtējumu un norādīja katras aktīvās vielas ražotājus, kuri laikus iesnieguši paziņojumus.
(3) Metalaksils ir viena no 89 aktīvajām vielām, kas norādīta Regulā (EK) Nr. 933/94.
(4) Galvenais paziņojuma sniedzējs (Novartis, tagad Syngenta) informēja Komisiju un ziņotāju dalībvalsti, ka tas turpmāk nevēlas piedalīties darba programmā par minēto aktīvo vielu un tādēļ informāciju neiesniegs.
(5) Tomēr saskaņā ar Regulas (EEK) Nr. 3600/92 7. panta 1. punkta c) apakšpunktu Portugāle, kas izraudzīta par ziņotāju dalībvalsti, 2001. gada 26. janvārī iesniedza Komisijai novērtējuma ziņojumu par informāciju, ko paziņojuma sniedzēji iesnieguši saskaņā ar minētās regulas 6. panta 1. punktu.
(6) Pēc ziņotājas dalībvalsts ziņojuma saņemšanas Komisija uzsāka apspriedes ar dalībvalstīm Pastāvīgajā pārtikas aprites un dzīvnieku veselības komitejā, kā arī ar pēdējo paziņojuma sniedzēju (Industrias Químicas del Vallés sa (IQV)), kā paredzēts Regulas (EEK) Nr. 3600/92 7. panta 3. punktā.
(7) Pēdējais paziņojuma sniedzējs Regulas (EEK) Nr. 3600/92 6. panta 1. punktā noteiktajā termiņā nav iesniedzis pilnu dokumentāciju par metalaksilu. Tādēļ metalaksila turpmāko novērtēšanu var izdarīt, tikai pamatojoties uz Syngenta iesniegto dokumentāciju. Tomēr, tā kā minētā dokumentācija nav bijusi pieejama IQV, IQV nav varējusi iesniegt informāciju saistībā ar jautājumiem, kas radušies dokumentācijas novērtēšanā, ne arī pieņemamā laika posmā pabeigt savu dokumentāciju. Tādēļ nav iespējams organizēt efektīvu speciālistu veiktu metalaksila salīdzinošu pārskatīšanu. Šā iemesla dēļ no datiem, kas iesniegti par metalaksilu, nav iespējams secināt par paredzamo piedāvātajos lietošanas apstākļos metalaksilu saturošo augu aizsardzības līdzekļu atbilstību Direktīvas 91/414/EEK 5. panta 1. punkta a) un b) apakšpunktos noteiktajām prasībām visumā.
(8) Metalaksilu tāpēc nevar iekļaut Direktīvas 91/414/EEK I pielikumā.
(9) Pārskatu pabeidza Komisijas pārskata ziņojuma veidā par metalaksilu 2002. gada 18. oktobrī saskaņā ar Regulas (EEK) Nr. 3600/92 7. panta 6. punktu.
(10) Ir jāievieš pasākumi, lai nodrošinātu, ka iepriekš noteiktā laika posmā esošās atļaujas metalaksilu saturošiem augu aizsardzības līdzekļiem atceļ un neatjauno un ka jaunas atļaujas tādiem augu aizsardzības līdzekļiem nepiešķir.
(11) Papildlaiks, ko saskaņā ar Direktīvas 91/414/EEK 4. panta 6. punktu dalībvalsts piešķir metalaksilu saturošu augu aizsardzības līdzekļu krājumu pārdošanai, glabāšanai, laišanai tirgū un lietošanai, jāierobežo līdz 12 mēnešiem, lai esošos krājumus izlietotu vienā augšanas sezonā.
(12) Šis lēmums nav pretrunā ar Komisijas turpmākām darbībām attiecībā uz minēto aktīvo vielu Padomes 1978. gada 21. decembra Direktīvas 79/117/EEK kontekstā, ar kuru aizliedz laist tirgū un izmantot augu aizsardzības līdzekļus, kuros ir dažas aktīvās vielas [7], un kurā jaunākie grozījumi izdarīti ar Austrijas, Somijas un Zviedrijas Pievienošanās aktu.
(13) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Metalaksilu kā aktīvo vielu neiekļauj Direktīvas 91/414/EEK I pielikumā.
2. pants
Dalībvalstis nodrošina to, ka:
a) atļaujas, kas attiecas uz metalaksilu saturošiem augu aizsardzības līdzekļiem, atsauc sešos mēnešos pēc šī lēmuma pieņemšanas;
b) no šī lēmuma pieņemšanas datuma saskaņā ar Direktīvas 91/414/EEK 8. panta 2. punktā paredzēto izņēmumu nepiešķir un neatjauno metalaksilu saturošu augu aizsardzības līdzekļu atļaujas.
3. pants
Visi papildlaiki, ko dalībvalstis paredz saskaņā ar Direktīvas 91/414/EEK 4. panta 6. punkta noteikumiem, ir iespējami īsi un nepārsniedz 18 mēnešus no šī lēmuma pieņemšanas datuma.
4. pants
Šis lēmums ir adresēts dalībvalstīm.
Briselē, 2003. gada 2. maijā

Labels: 0
3
20
6